सजा में इस युवक ने दिव्यांगों का साथ चुना
प्रधानमंत्रीनरेंद्र मोदी ने ठीक ही कहा कि वे देख नहीं सकते लेकिन उनके पास दिव्य दृष्टि है। उनके दिव्यांग ने मेरे मन में ऐसी जगह बनाई कि पता ही नहीं चला कि कब मेरी एक माह की सजा पूरी हो गई। अब मैंने तय किया है कि हर साल कुछ दिन दिव्यांगों के साथ बिताने यहां जरूर आऊंगा। यह कहना है मुकेश (19) का। पाली जिले के जैतारण थानान्तर्गत कुशालपुरा गांव निवासी मुकेश ने पिछले दिनों सोशल मीडिया पर आपत्तिजनक टिप्पणी कर दी थी। इस पर पुलिस ने उसे पकड़ लिया। उसने निचली अदालत में जमानत याचिका लगाई लेकिन कोर्ट ने उसे खारिज कर दिया। फिर वह जोधपुर में हाईकोर्ट पहुंचा। वहां उसने अपने वकील के मार्फत कोर्ट को बताया कि वह सजा के रूप में दृष्टिहीन बच्चों की सेवा करना चाहता है। कोर्ट ने इसे मान लिया। 20 दिसंबर को ही मुकेश ने कमला नेहरू नगर स्थित नेत्रहीन विकास संस्थान के दृष्टिहीन बच्चों की सेवा कर अपनी सजा पूरी की है।
नेत्रहीन संस्थान में युवक ने रोटी सेकने तक का काम किया।
सोशल मीडिया पर आपत्तिजनक टिप्पणी करने वाला युवक एक माह तक दृष्टिहीन बच्चों का सहयोगी बना, हाईकोर्ट के निर्देश पर साथ रहकर उनकी सेवा की, दृष्टिहीन बच्चों की सेवा करने की सजा मांगने वाले युवक ने साझा की दिव्यांगों के साथ बिताए पलों की कहानी...
शुरू में मन नहीं लगा, फिर कब दोस्त बन गए पता नहीं चला
कोर्टके आदेश पर मुकेश कमला नेहरू नगर में सामाजिक कार्यकर्ता सुशीला बोहरा द्वारा संचालित नेत्रहीन विकास संस्थान पहुंचा तो शुरुआत में मन नहीं लगा। लेकिन सेवा का प्रस्ताव खुद का था। उसने मन लगा कर काम करना शुरू किया। यहां उसने हर जाति धर्म के बच्चों की सेवा की। सुबह 5 बजे से रात 8 बजे तक एक-दो घंटे छोड़ कर वह सेवा में ही लगा रहा। महीने में मुकेश ने खाना बनाना तक सीख लिया। बच्चों को खाना परोसने, किचन की सफाई और झाड़ू लगाने तक का काम भी किया। इस दौरान यहां रहने वाले सलमान और रफीक उसके दोस्त बन गए। वह उनके साथ घंटों समय बिताता था। मुकेश को अब अपनी टिप्पणियों पर भी पछतावा है। प्रायश्चित करने वह आगे भी इस संस्थान में सेवा करने आता रहेगा।
hin_Deva hin_Deva hin_Deva hin_Deva hin_Deva hin_Deva